Jurinová, Erika, poslankyňa NR SR (2017-09-11):
Ďakujem pekne, pán predsedajúci. Kolegyne, kolegovia, ďalší zo série návrhov, ktoré sú ladené prorodinne, a ich cieľom je, aby sa rodinám na Slovensku žilo lepšie. V starostlivosti o deti, vieme, že štát prispieva tak, že od roku 2012 sa vypláca rodičom príspevok na starostlivosť o dieťa. Pamätám si ešte obdobie, keď sa zavádzal tento príspevok, bolo to ešte za ministrovania pána Mihála, a pamätám si, akým spôsobom sa tešil z toho, ako sa dohodol s Európskou úniou, že nám poskytne peniaze na to, aby sa matky mohli starať o deti, aby matky mohli ísť do zamestnania a štát im bude prispievať na starostlivosť o dieťa. Beriem to ako dobré prorodinné opatrenie k tomu, aby sa matky ľahšie zaradili do pracovného procesu. Na druhej strane pamätám si aj radosť ministra, že tento príspevok sa mu podarilo vyrokovať do troch rokov, v úvodzovkách, až do troch rokov, preto v úvodzovkách, lebo už vtedy Únia tlačila na to, aby tento príspevok poberali matky len do jedného roka. Teraz o zameraní alebo o tom takom uprednostňovaní matiek do jedného roka v rámci Únie hovoriť nebudem. Naša novela sa týka rozšírenia tohto príspevku na deti až do veku šiestich rokov. A teraz ten dôvod. Existujú, alebo mnohí poznáte situáciu v našich rodinách, kedy matka po troch rokoch chce si nájsť zamestnanie, potrebuje dieťa umiestniť do materskej škôlky, príde na samosprávu alebo k verejnému poskytovateľovi, do škôlky, podá prihlášku a povedia mu, že, bohužiaľ, nie je miesto. V tom prípade si myslíme, že ak chceme naozaj, alebo myslíme to s tou podporu matiek vo vracaní sa do pracovného procesu, ak to naozaj myslíme vážne, tak potom by sa štát mal zamyslieť nad tým, že či nie je nezdravé, ak štát nemá záujem matkám pomôcť tak, že im prispeje na starostlivosť, ktorú im štát vlastne nie je schopný zabezpečiť cez samosprávy. Mali sme tu projekty, alebo máme ešte stále programy, ktoré rozširujú kapacity materských škôl. Bolo stanovených 10 miliónov, dnes myslím, že pani, zatiaľ poverená ministrovaním školstva, pani Matečná ohlásila, že sa rozšíri kapacita o 4700 miest v škôlkach, to je chvályhodné, ale ešte stále nám zostane raz toľko detí, ktoré nemajú pokryté miesto, alebo ktoré sa nedostanú do verejných materských škôlok. Myslíme si, že je spravodlivé, aby aj rodičia detí, ktoré majú do šesť rokov, mali možnosť poberať príspevok na starostlivosť o dieťa v prípade, ak nebude prijaté do verejnej škôlky, alebo do škôlky, ktorú spravuje samospráva. Hlavne z toho dôvodu, pretože vieme, že situácia v súkromných škôlkach je taká, že sa tam platí oveľa vyšší príspevok, a to znamená, že štát by im vykrýval tie zvýšené náklady na starostlivosť v škôlke len do výšky 280 eur a museli by byť použité vlastne len na splatenie nákladov na súkromnú škôlku. Je to zároveň taký možno aj bič na samosprávy, aby sa naozaj snažili o to rozšíriť kapacitu materských škôl, škôlok, na druhej strane môže to byť aj dobré opatrenie na prechodný čas pre samosprávy, pretože vieme, že teraz od roku 2017 tá demografia opäť by mala ísť už nie tak stúpajúcim trendom ako tieto posledné roky. Skrátka, tieto dva, tri roky sme zažili nárast populácie, chvalabohu, aj keď nie vysoký, ale nejaký nárast, a opäť predpoklad je, že tá situácia sa bude zhoršovať. Takže náš návrh predpokladá vykrytie zvýšených nákladov rodičov, ktorí sú znevýhodnení, že nemajú, že nedostali miesto v materskej škôlke, kde náklady, v samosprávnej materskej škôlke, kde náklady na tú výchovu sú nižšie ako v súkromných škôlkach. Toľko na úvod a zároveň sa hlásim do rozpravy. Ďakujem pekne.